Азнаёміўшыся з усімі 70-ю анкетамі удзельнікаў І Усебеларускага сходу «Маладняка» можна зрабіць выснову адносна вялікай колькасці маладых і зусім юных пісьменнікаў, якія толькі пачыналі свой шлях ў літаратуры. Самаму малодшаму ўдзельніку сходу Алесю Кароткаму было ўсяго 16 гадоў. Я.Мазуркевіч быў самым старэйшым на сходзе аб'яднання. У свой час ён падвяргаўся крытыцы Максіма Гарэцкага за схематызм і недахоп мастацкасці пры напісанні апавяданняў і п'ес. Яго ўдзел у дзейнасці «Маладняка» у такім сталым узросце пры ненаяўнасці асаблівых пісьменніцкіх здольнасцяў можна звязаць толькі са свядомай зацікаўленасцю і арыентаванасцю выключна на папулярызацыю беларускай мовы і літаратуры, выкладаннем чаго ён займаўся. Такі інтарэс асабліва апраўдвае псеўданім публіцыста, якім ён карыстаўся пры публікацыях — Я. Цікавы.